Foto: FaH

"VLADIMIR ŠEKS: Od mene je traženo da idem u lokale, zato što je od mene traženo da ja razgovaram i potičem određene razgovore, da nešto ubacim šokantno.



OPERATIVAC: Ali ne u pijanom stanju Vlado!



VLADIMIR ŠEKS: Pa jebiga slušaj, Bože moj"

Ovo je samo dio transkripata razgovora vođenih između operativaca Službe državne sigurnosti i Vladimira Šeksa koji su u posjedu redakcije Indexa.

Šeks: Transkripti su kompilacije razgovora

Iz Državnog arhiva iscurili su transkripti razgovora koje su operativci Službe državne sigurnosti vodili s Vladimirom Šeksom više puta od 1971. pa do 1989. godine. Jedan od mogućih razloga zašto su se transkripti Šeksovih razgovora pojavili u javnosti je taj da se htjelo Šeksa prikazati kao agenta ondašnjeg sistema. Prije objave članka transkripte smo prošli sa Šeksom, a on nam je u razgovoru tvrdio sasvim suprotno.

"Ovi transkripti zapravo su kompilacije razgovora koje sam imao. Riječ je o interpretacijama koje su napravljene nakon razgovora, a u transkripte su ubacivani i neki sasvim lažni dijelovi kako bi se nekoga navelo na zaključak da sam s njima surađivao. To, naravno nije istina", rekao nam je Šeks kojem smo ovog tjedna predočili transkripte.



U prilog svojoj tezi kako nije postojala nikakva suradnja između SDS-a i njega, Šeks nam je dao i dokument koji je potpisao Josip Perković, a u kojem stoji da je Šeks bio pod nadzorom kao jedan od glavnih "inspiratora, organizatora i nositelja neprijateljske aktivnosti u SFRJ".

Perković: Sa Šeksom su vođeni "raščišćavajući informativni razgovori"



"Jedna od učestalih represivnih mjera bio je takozvani raščišćavajući informativni razgovor koji se vrlo široko primjenjivao i kojim se nastojalo doći do novih saznanja i podataka, obaviti određene predradnje za vrbovanje neke osobe, ali i unijeti nepovjerenje i razdor među nadzirane osobe. Ova mjera je primjenjivana prema Vladimiru Šeksu", stoji u dokumentu koji potpisuje Perković, a koji je potpisao 8. ožujka 2006. godine, u svrhu da se sa Šeksa skine sumnja da je bio agent bivše Službe državne sigurnosti.



I dokument Službe državne sigurnosti od srpnja 1987. godine koji nam je također predočio Šeks pokazuje kako je on bio jedan od onih koji je obavljao "neprijateljsku djelatnost" te je bio pod neprestanim mjerama nadzora od 1971. godine. U nijednom dijelu se ne spominje Šeks kao njihov suradnik.

Dokument vremena



Transkripti razgovora Šeksa s djelatnicima Službe državne sigurnosti koji su napravljeni nakon obavijesnih razgovora, a koji su u posjedu Indexa, čine se kao važan dokument vremena. U razgovorima je vidljivo nadmudrivanje između Šeksa i operativaca, razgovori su vrlo životni, a na nekim mjestima i vrlo duhoviti.

Prije svega pokazuju trulež onog sistema u kojem je Služba državne sigurnosti tražila bilo što kako bi se optužilo ili javno diskreditiralo ljude za koje su procijenili da su neprijatelji sistema.

Razgovor s početka članka zapravo je dio transkripta iz 1983. godine, a referira se na događaje koji su se dogodili dvije godine prije. U ožujku 1981. Šeks je u vrlo pijanom stanju u gostionici Gaj, pred najmanje pet osoba, počeo razgovor o stanju u Jugoslaviji. Šeks će zbog verbalnog delikta odslužiti sedam mjeseci kazne zatvora jer je rekao da su "Hitler i Franco imali bolju vojsku od JNA" kao i da "Kosovo treba dati Albaniji" te da bi se tako "riješili problemi u zemlji".

U pijanom stanju zaključio je misao da je stanje u zemlji - trulo. Odmah je te večeri uhićen, a pretresom njegova stana nađena je "neprijateljska literatura", odnosno knjige Mike Tripala, Milana Banića, Vlade Gotovca, Ivana Supeka, časopis Praxis i ostali "nepoćudni materijali". Šeks je na kraju tog procesa izgubio pravo na bavljenje odvjetništvom.

"Popio sam jedan, jedan i pol, drugi, treći i - jebiga"



"Na kraju si ti Vlado ispao lutka koju su isprovocirali", sugerira u tom razgovoru operativac SDS-a Šeksu, govoreći mu u kojem je društvu rekao o truležu Jugoslavije.



ŠEKS: Ja sam sjedio i nisam okusio kapi pića tog dana od 5. do 7. ožujka, pa 5.4. pa do 13.4 išao sam dolje na sok u bife. Sjednem kraj bolničkog društva i nisam htio ni piti. Popio sam prije toga onih žutih sokova dva, tri, onda su navalili. Ajde popi jedan, onda sam popio jedan, pa jedan i pol, ušli smo u razne razgovore. Drugi, treći i jebiga. Sad je sve otišlo u slučaj. Nisam se ja pripremao za taj razgovor. To je moja mana da sam popio.



O: I sjeo na njihove provokacije umjesto da oni sjednu eventualno na tvoje!



Š: To sad nije razgovor da se mene zajebe.



O: Pa ne zajebe.



Š: Pad dobro je l' ja vama treba kao osuđenik?

O: Ne trebaš i to je najmanje. Da si ti nama trebao kao osuđenik onda bi mi nakon prvog, drugog, već išli na neki krivični postupak. Ali puštamo te prvi put. Šeks imao ispad. U redu to je ništa. A onda u mjesec dana ispad za ispadom. Pa sudnica, pa Igman, pa gostionica Gaj, pa s onim Albancem... Četiri stvari! Bilo je, pustite ga pijan je, drugi što je, pustite ga popio je to je sitno. Puštaj. Treći put i u kratkom vremenu, čuj ljudi kažu da Šeks istupa, radi što hoće, nitko mu ništa neće, počeli ljudi da Šeks nastupa neprijateljski.. Vlado da si ti ostao onakav kako smo se dogovorili, pred tobom bi bila još jača karijera nego do sada. Sve bi ti se bilo zaboravilo, ponovno bi sve došlo na svoje, međutim ti si odjednom od 71-71. godine nakon one političke diskvalifikacije, ti si konstantno osjećao da si ti neke progonjena zvijer., da je tebe društvo odbacilo, da je ovo, ti si smatrao na neki način da si politička opozicija. To je tvoja greška, što nisi sve zaboravio, što nisi prihvatio život onakav kakav jest. Tvoju poziciju kao odvjetnika koja je odlična, gdje si cijenjen gdje ti ljudi odaju priznanje. Šeks, kažu, je najjači.



Š: Dragi moj prijatelju, ja sam svaki dan osjećao taj pečat.



O: Pa i vjerujem...



Sve je počeo od slučaja PTT



Šeks je početkom sedamdesetih bio zamjenik Okružnog javnog tužitelja u Osijeku kada je kao politički nepoćudan otpušten iz službe. Godine 1971. Šeks je inicirao poznati slučaj PTT koji se bavio činjenicom da Služba državne sigurnosti otvara poštu privatnim osobama bez naloga. Iz transkripata koji su u posjedu Indexa vidi se kako mu SDS to nikada nije oprostio te im nikada do kraja nije bilo jasno zašto se Šeks uopće bavio tim slučajem.

Tekst se nastavlja ispod oglasa

Drugi slučaj iz sedamdesetih zbog kojeg se Šeks našao pod povećalom Službe bila je obrana diverzanata, braće Krnjak. Jedan od njih dok je razgovarao sa Šeksom u zatvoru, raspitivao se i o bijegu iz zatvora. Isti taj Krnjak iz sedamdesetih pojavit će se i u recentnim događajima u Hrvatskoj, kada je uz Branimira Glavaša kao drugi osuđen u slučaju Selotejp.



Iz transkripta je jasno koliko je SDS cijenio Šeksa i od njega pokušao napraviti jednog od svojih najboljih agenata. Isto tako, transkripti sugeriraju da je Šeks to odbijao, a često se vidi da se Šeks nadmudrivao sa svojim sugovornicima.

"Vlado ti sve držiš u rezervi"



OPERATIVAC: Vlado, ti nam ne kažeš sve, ti uvijek jedan dio držiš u rezervi. Držiš u sebi. Iz određenih svojih motiva ti nam ne kažeš sve. Sve nama kaže drugi čovjek, a ne kaže nam Vlado. Nama taj kaže duplo više nego Šeks a sada se pitamo koji su to unutrašnji motivi koji su tebe nagnala na to da nama to ne kažeš. To je ona tvoja neiskrenost.



ŠEKS: Postoji, jedna stvar, slušaj. Ja sam sebi odredio dokle treba ići dokle ne trebam ići. Onaj svoj građanski, ljudski... koji sam ja sebi zamislio, a gdje ja postajem netko gdje moja procjena može biti subjektivan i pogubna. Koja može biti takva gdje će neki čovjek imati velike neugodnosti, to je stvar selekcije određenih informacija.

O: Tu se opet varaš i ti i određeni ljudi da će se zbog nekih informacija zatvoriti čovjeka, da će doći do nekog političkog procesa. To je u 99,9 posto slučajeva pogrešno. Nama nije zato da mi idemo u procese. Ej sudilo se sad tebi, sjeti se unazad tko je još tako suđen. Nitko! U Republici se vrlo rijetko sudi za to.



Šeks: Da ste me dali u novine, osjećao bih sram



Š: Ajde reci, što je društvo dobilo ovim procesom i s onim što se sve bivati oko tog.



O: Odgovorit ću ti na to kasnije, samo da ti ovo kažem. Ti misliš, da ako ja kažem nešto o nekome da će taj netko imati neugodnosti. Ma neće. Name je bitno da se kroz informacije koje bi dobio od tebe i stotinu drugih ljudi dobije određena slika o pojedincu. Da znamo kako će se taj pojedinac ponašati u određenom za društvo politički opasnom trenutku. To je nama bitno, a nećemo mi tu sad ići u neki proces.

Šeks u razgovoru pojašnjava kako je ta teza zapravo pogrešna te se referira na svoj slučaj pijanstva u gostionici Gaj. Šeks tako kaže da bi za njega kao odvjetnika puno gore bilo da se o tom slučaju pisalo u novinama jer bi to bila sramota. Em da "ugledni odvjetnik" pije, em da govori gluposti. Tako i kaže da se kod čovjeka koji je pijan i govori gluposti ne može zaključiti kakav bi bio u slučaju krize. SDS smatra kako bez obzira na to što je Šeks te večeri bio pijan, ipak znao što govori.



ŠEKS: Gledaj, treba utvrditi kod čovjeka kontrarevolucionarnu mjeru i umišljaj. Ja sam to učio. Umišljaj. Objektivna podobnost da se ugroze ustavni temelji zemlje. Ne može svatko tko popije 10 konjaka ili litru vina. On nema nikakve svijesti. On će opsovati sve živo, mi smo takva nacija koja psuje, koja popije i koja psuje. Taj čovjek nema umišljaj da ugrožava, ja sam nekad pio i znam što je to. Čovjek koji pije nema kritičke moći da razmišlja da li nekoga ugrožavaš u tim verbalnim..On psuje, on će svašta bubnuti.

"Pička mu materina, ja ću baš onda kontra"



OPERATIVAC: To mogu prihvatiti Vlado. Međutim svjesno ili nesvjesno ti gubiš iz vida genezu i strukturu našeg društva, gubiš da su tu Srbi, da su tu Hrvati. Kada bi mnogi drugi istupali kao što si ti, došlo bi do kidanja ove jugoslovenske zajednice kakva je.



Š: Bio si u takvim društvima gdje ljudi govore, laprdaju svašta. To nisu ljudi koji, ako netko hoće djelovati, podrivati, onda on to oni neće uraditi. Ako je imalo pametan, on će to raditi vrlo suptilno.



O: To je u redu.



Š: Zato ja ne mogu pristati na takvu jednu kvalifikaciju što je sada objektivno i subjektivno. Neka ta presuda ostane, ja sam osoba koja je osuđena za neprijateljsku propagandu, za krivično djelo protiv osnova socijalističkog društva.



O. Znam.



Š: To je moja pozicija, to je moj status.



O. To je najgore. Ti gubiš odvjetničku funkciju.



Š: Tako se čovjeku koji to nije osuđuje životni put, krug prijatelja, krug misli i krug ideja. Ti nisi našao kroz povijest ni jednog čovjeka, intelektualca ili bilo koga koji je bio u bilo kojoj državi ili režimu politički osuđen a da je kasnije postao pristalica tog režima. Iz čistog bunta, pička mu materina, ja ću baš onda kontra.



Bio sam pijan, ne znam što sam govorio



Šeks se u razgovoru brani kako ono što je govorio pijan ne govori kad je trijezan. Da je o Hitleru, Francu i JNA rekao to trijezan, dao bi za pravo državi da postupi represivno, ali činjenica je, tvrdi Šeks, da je bio pijan. Isto tako, Šeks tvrdi da se ničega ne sjeća, ali kako vjeruje svjedocima da je govorio protiv države. I tu kreće nadmudrivanje.



OPERATIVAC: Kako ti sad možeš tvrditi i biti objektivan da nisi neprijateljski istupao, ako si bio pijan u nekoliko slučajeva da nisi znao što pričaš?



ŠEKS: Zato što ja takve stvari ne mogu govoriti.



O: Ne možeš!?



Š: Pazi, ne mogu, ja se ne mogu napiti i govoriti o hipnozi, jer ja niti o tome razmišljam niti govorim. O nafti recimo ili ne znam čemu.



O: O političkim odnosima u Jugoslavi sigurno razmišljaš.



Š: Ali ne mogu govoriti o Hitleru, ne mogu govoriti o Goebbelsu. Ne mogu govoriti o onakvoj gluposti koja mi se servira. Da sam ja rekao da su Hitler i Goebbels živi da bi armija bila bolja. To je jedan košmar, to je bez veze. To ja ne mogu reći ni pijan, to nema ni repa ni glave. To je nesuvislo, to je apsurdno.



O: Dobro, ta tvrdnja je moguća.



Operativac: Niti ti kriv, nego alkohol u tebi; Šeks: Nisam bio u kondiciji



U gotovo svim razgovorima operativaca i Šeksa provlači se tema alkohola i problemi s alkoholom. Iz transkripata se može zaključiti kao je služba imala razumijevanja za Šeksa zbog tog problema. No tu je i nevjerojatno opravdanje Šeksa kako je, što se alkohola tiče, upadao u probleme jer nije imao - kondicije.



OPERATIVAC: Osnovni krivac, nisu ti ljudi iz kafane, ni policija već alkohol, pa ti. Ja Vlado mislim da si ti manji...



ŠEKS: Gledaj, vidi jednu stvar, ja sam vrlo naporno radio. Nisam bio onda pijanac, znaš kako je to kod mene išlo. Znalo je proći po mjesec-dva dana, meni ne treba alkohol, Niti sam ja ovisan alkoholu, meni ne treba ni jedna kap. Ponekad kad sam osjećao žestoko premoren svratio bi u taj bife. To se povremeno događalo. Meni poslije nema ni mjesec dana, neću ni da čujem za to. Nije da sam ja bio ovisan. Ja trebam ujutro, u podne, navečer.



O. Dobro, ali su uvijek u pijanom stanju incident napravio. Uvijek u pijanom stanju.



Š: Nisam imao kondicije.



O: Trijezan nikada nisi napravio. Smatra se da u ovom gradu ima stotine neprijatelja koji su ekstremniji u svojim razmišljanjima od tebe. Ali samo u razmišljanjima, gdje on za sebe drži to neprijateljstvo ili ispoljava u vrlo uskom društvu. Dok si ti pričao, dok si ti bio jednostavno, gotovo ismijavan od ljudi. Ljudi kažu "pogledaj, Šeks Vladimir se opet napio". Ovo i ono je napravio. Ti si se kompromitirao kod ljudi. Kompromitirao si se teško gdje su neki tvoji prijatelji, kvazi prijatelji, Hrvati, nacionalistički orijentirani.



Š: Ja mislim da imam jako malo prijatelja.

Tito u ladici



Tu je i epizoda koja je bila vezana za pretresa Šeksova stana i njegova ureda. U njegovu uredu nije pronađena slika predsjednika Josipa Broza Tita, iako je tada bilo uobičajeno da je istaknuta u odvjetničkim uredima. Šeks se branio kako njegov ured nije javni prostor i da je imao fotografiju cijelo vrijeme, ali spremljenu u ladici. SDS sugerira kako je zbog toga Šeks mogao puno gore stradati.





OPERATIVAC: Evo, ti ni sada nemaš predsjednikovu sliku



ŠEKS: Tko kaže da nema?



O: Možda si negdje u ladici...



Š: Evo je...



O: Sada tek, a gdje je bila kad smo došli u pretres?



Š: Tu!



O: U ladici je bila i zato te se moglo kazniti.



Š. Zašto?



O: Javna prostorija, kako vi to pravnici točno kažete, službeni prostor. Kako se tretira ta tvoja kancelarija to ne znam. Ali tu dolazi javnost.



Š: Ne postoji zakon koji kaže da moraš imati neki amblem ili zastavu, postoji samo propis koji kaže da za vrijeme državnih praznika na javnim zgradama treba biti istaknuta zastava.



O: Ne bih se upuštao u to, mislim da si ti jedini u Osijeku koji je nema.



Za vrijeme pretresa kod Šeksa je nađen "neprijateljski materijal", odnosno knjige autora iz 1971. godine koji tada nisu bili poželjni. Šeks se brani kako kod njega nisu nađeni samo hrvatski "nacionalisti", nego i oni srpski te se brani da nije nacionalist.



Za 20 godina robije



OPERATIVAC: Kod tebe je pronađen i Gotovac, pa je kod tebe pronađeno za vrijeme Matice, od Šoljana su knjige pronađene, od Supeka, u redu te knjige, ni jedna nije zabranjena ali svi znaju tko je Supek, tko Šoljan, tko je Gotovac.



Šeks: Vidiš, ja sad kupujem knjige od Draškovića, od Ćosića, sve kupujem.



O: A zašto kupuješ Vlado?



Š: Jer me zanima sve što je provokativno. Mene zanima da je vidim što ti ljudi pišu, o tome se govori.



O. Ja mislim da ti imaš druge motive zbog kojih ti to kupuješ



Š. Ne, ne.



O: Tebi je drago da je Ćosić postao politički protivnik ovog sistema, tebi je drago. Ja bih glavu dao da ti je drago kako za njega i za Ćimića, za Supeka, Tuđmana i ne znam kog. Tebi je drago kada čuješ da oni reagiraju.



Š. Vidiš za Čimića držim da nije protivnik ovog režima



O: Dobro sad, tu se može polemizirati. Ali za Ćosića tebi je drago da čuješ, da ima političkih protivnika, Ja to iskreno osjećam.



Š: Pa je ti vjeruješ, je l' ti misliš, pazi ovo je moja zemlja moja domovina, jel ti misliš da ja njoj želim zlo.



O: Ne to ne mislim. Ali smatram da određena politička struktura ti ne odgovara, smatra di si mišljenja da određeni ljudi ne zaslužuju da budu na ovim mjestima, da Partija je puna defekata.



Š. To je činjenica



O. Ti ne smatra da su Srbi i Hrvati u Hrvatskoj egal. Ti ne misliš?



Š. Tko to kaže?



O. Evo pazi. Ti meni ne moraš reći. Ja sam siguran da nećeš, ali ti sigurno smatraš da su Srbi kao što si onda rekao, neopravdano jak politički faktor u Hrvatskoj. Ti to misliš, i sada i ti smatraš što si i pokazao na više mjesta. Međutim to nije bilo na sudu. Ti si imao sreće što se taj sudski postupak vodio samo za ono što si rekao u pijanom stanju, a za ono si ti rekao u zatvorenim krugovima, pa za to bi dobio 20 godina robije.



Š. Ja!?



O: To ti znaš, kao i ja Vlado, samo ovaj, ti imaš sreće u životu. Ti imaš i sreće, jer se neke stvari ipak nisu razvijale sto posto protiv tebe.



Šeks iz 1981. godine: Ne može Hrvatska biti samostalna



U razgovoru iz 1981. mogu se čuti teze i razmišljanja Šeksa o hrvatskoj državi. Šeks je tada smatrao da Hrvatska ne može samostalno egzistirati. Upravo će Šeks, deset godina kasnije javno za govornicom Sabora pročitati Odluku o raskidu državnopravnih sveza s ostalim republikama i pokrajinama SFRJ.



ŠEKS: Hrvatska samostalno ne može egzistirati.



OPERATIVAC: A da može



Š: Ja držim da ne može.



O: Ha, ti držiš da ne može pa i o tome bi se moglo diskutirati, u krajnjem slučaju zašto ne bi i mogla.



Š: Ja mislim da ne može, slučaj, koliko ja poznajem povijest i konstelaciju svjetskih odnosa, to je moje uvjerenje.



O. Svatko na svijetu može mali, ako može jedna Andora može i Hrvatska. Samo zna se da je Jugoslavija jača ako smo svi zajedno.



Š: To je točno.



P. To nam je povijesno određeno i mislim da treba da je tako. Oko toga tu ne treba diskutirati, ali one tvoje unutrašnje...



Š. Gledaj, da ti ja jednu stvar kažem., ponekad se radi o finim nijansama, ako ti misliš na moje neko uvjerenje protiv nekih Srba, tu se ne radi o Srbima, to su veliko Srbi. Dakle radi se o veliko Srbima.



O. Oni su protivnici u redu. Dobro.



Š: Oni su protivnici, slušaj, nego oni ne žele dobro nikome isto kao što ni veliko Hrvati ne žele dobro i ako se upotrebi u određenom kontekstu izraz Srbi, da čovjek traži precizan govor u svakoj riječi, jer ako polemiziramo društvo, ljudi se hvataju za riječ, da se hvataju za malo stupnjevanje, malu jednu razliku verbalnu. Ako ja kažem da ja imam nešto protiv toga, a on jeste Srbin, ne kažem ja zato što je on Srbin već zato što ima veliko srpske neljudske aspiracije. Njegovo djelovanje.





Dio transkripata koji govori u kakvom su zapravo bili odnosu Služba državne sigurnosti i Šeks vrlo je dvojben. Naime, Šeks tvrdi kako su transkripti rađeni nakon razgovora i da su u stvarne razgovore ubacivane neistinite teze. Jedna od tih teza je da on je SDS-u prokazivao neke ljude. U dijelu transkripta nazire se kako je Šeks navodno odao jednog od ljudi koji je navodno pripremao diverzantske akcije i akcije koje su uključivale nasilje.



Šeks: Nisam policajac profesionalac, nikada ne bih...



OPERATIVAC: Dobro Vlado, ti iskreno ne govoriš sa mnom, a ta tvoja neiskrenost možda te je dovela u situaciju u kojoj si sada, ti znaš, ili bolje rečeno ja znam između službe i tebe.



ŠEKS: Da.



O: To je otprilike u početku možda i išlo u uredu, a kasnije si ti pokazao svoju neiskrenost, nakon čega je služba rekla, vidiš taj Vlado, nije čovjek koji želi službi da pomogne nego je Vlado čovjek koji želi neke svoje interese da brani



Š: E moj dragi postoje pojedinci koji bi željeli neke procese koji bi željeli neka suđenja, postoje pojedinci koji su napravili vrlo teške i grube greške u toj suradnji koji su već na samom startu napravili ozbiljne pogreške. Koji su do kod najbanalnije stvari provalili. Porvali da se to u nekim krugovima zna.



O: To mi je teško povjerovati



Š: Bar posumnjali



P: Zlatno pravilo službe izvor suradnika nikad nikome ne reći.



Š: Vidiš, da ti kažem prijatelju jednu stvar. Kada sam ja bio informirao o jednom mladcu, da on po mojim nekim procjenama okuplja jednu grupu koja je, koja se može razviti u nešto opasno, kada je taj mladac bio verificiran i otišao u vojsku onda je to preneseno tamo, vojnoj službi. Pa je netko odavde iz te vojne službe, ja znam otprilike tko, napravio takvu blesavost i glupost. Slušaj, pa je tom malom rekao da je to njima rekao Šeks. Taj mali je izašao iz vojske, taj mali je otišao u Njemačku i to je u određenim krugovima je pričao. Ja više nisam išao u Njemačku poslije toga više nikad nisam išao u Njemačku, već 5-6 godina, jer bojim se otići tamo.



O: To je onda diletantski posao i priča je nevjerojatna.



Š: Gledaj postoje, onako otvoreno razgovaramo razne vrste informatora, ja nisam i nikad neću biti informator koji će s nekim razgovarati. Slušaj, pa ću sad prenijet nečija raspoloženja, ja sam to lijepo rekao i u uvodu ja nisam za nasilje, ja nisam za terorizam i ne odobravam to nikome, ne odobrava nikakvo stvaranje nikakvih organizacija. I ako u tome pravcu ja nešto doznam da ću ja to onda javiti. Ja to ne odobravam, kakve bombe ni mine i kako netko imat takve primislI i želje i apsiracije i planove ja ću vam to javiti pa iako se radi, ne znam, o nekome o najbliskijih iz mog kruga. A što je netko iznio neke svoje impresije, neke svoje misli uz čašicu na nekoj novoj godini, fešti itd to ja sebi ne mogu, to ja nikad ne bi. Da sam policajac profesionalac onda bi to radio, ali nisam. To je vrlo opasno i savršeno točno znam da se to provaljuje. Ti to ne možeš ako si u društvu 5-6 ljudi koji se dobro znaju ti ne možeš ako nešto iz tog društva procuri, mi smo pravili štih probe u nekim tako društvima i utvrdili tko je to.



O: Vlado, ja ipak mislim da ti nikad nisi bio probijeni, jer u razgovoru sa svim ostalim nacionalistima i ljudi preko kojih mi eventualno držimo te, nikad se tvoje ime nije spomenulo da bi ti eventualno mogao raditi za policiju. Znači ti uvijek s te strane bio čist, nitko u tebe ne bi mogao sumnjati.